Lang à nyarǝna aban acili alaggana ka,
à sǝn ɓwapǝndǝa kǝrkǝr rambǝa a rǝia,
sǝ aɓea amalǝm Nggurcau mala Musa na aban makgir andǝia.
Lang ɓwabunda nǝ̀ sǝn Yesu ka,
à ndali kǝrkǝr,
sǝ à swar a mire à yì makki wi kun.
Yesu ɗi ka laggana male ama,
“Mana gir ni wu makkiyigir wunǝia amuri?”
Ɓe ɓwa aɓa ɓwabunda kasǝa ama,
“Malǝm,
ǝn yiu nǝ munem abano ace mǝnana wu twali ban rǝkwana ka.
Ndanǝ kukwar a rǝì,
mǝnana kǝ eari wi nacau raka.
Ɓǝ̀ loarǝi ka,
nǝ̀ me a nzali,
ntara nǝ̀ gupi a kuni,
nǝ̀ nggǝ go minǝì,
sǝ nǝ̀ shiuri kwanggong.
Nda ǝn ne alaggana mo nǝma ɓǝa pusǝì sǝ à gandǝi ɗang.”
Yesu nea wia ama,
“Wun amǝ ɗwanyi earnǝ Ɓakuli!
Banem nǝ̀ sau lang ata wun sǝ wu nǝ̀ kani earnǝ cau?
Banem nǝ̀ sau lang aban twal gandǝa nǝ wun?
Wu yinǝam nǝ mune!”
À pǝlǝa à yiu nǝ muna.
Lang kukwar nǝ̀ sǝn Yesu ka,
kara kàr muna dǝkǝrǝki kǝ̀rkǝ́r,
turi a nzali.
Muna camarǝ ɗǝnggǝliki,
ntara kǝ gupi a kuni.
Yesu ɗi tar muna ama,
“Aya pwari sǝ mǝnia yì gir ka tiki te?”
Pǝlǝa eare ama,
“Tiki te a muntulo.
A ɓe pwari ka kǝ me a bǝsa ko a mùr,
ama nǝ̀ wal-lui.
Sǝa ma ɓǝ̀ a nǝ gandǝi ka,
sǝn mǝsǝswatǝr ma'sǝm,
bwala sǝm nggam!”
Yesu ɗi ama,
“Ace mana sǝ a na ama,
‘ɓǝ̀ a nǝ gandǝi ka?’
Ko man ngga nǝ̀ gandǝ pa aban ɓwa mǝnana earnǝ cau mala Ɓakuli nǝ ɓabumi kat ka.”
Tar muna ear nǝ rǝɓǝla ama,
“Ən earǝna ǝn pana ɓamuram,
bwalam nggam ɓǝ̀ ǝn limurǝm amur ɗwanyi paɓamuru mem!”
Lang Yesu sǝn ɓwapǝndǝa nǝ̀ nggǝ kana aban yiu ka,
kara sà arǝ kukwar ama,
“We kukwar mala kir ara andǝ mala talasǝɓunna,
ǝn nggǝ banggo nǝma,
wu puri rǝi,
cea nyare a kuti kam ɗǝm ɗang!”
Kukwar mak'zwalo,
pūrǝki muna wak,
sǝ puri nyami.
Muna nong kpoklyak,
kǝla wu nǝ wú,
gandǝa aɓea aɓwana bangŋa ama,
“Wuna!”
Yesu bwali a garabui,
loasǝi amur akusǝi,
pǝlǝa lo came.
Anzǝm mana Yesu nyarǝna a ɓala ka,
alaggana male ɗi a sǝmbǝrǝa,
ama,
“Palang sǝ sǝm gandǝ pusǝ mǝno yì kukwar ka ɗang?”
Yesu nea wia ama,
“Ulang mǝnia yì kukwar ka,
kǝ hiwi andǝ gilmur na nǝ̀ pusǝì ka.”